钦定古今图书集成/明伦汇编/交谊典/第010卷 > 《上座主书》刘轲
## 钦定古今图书集成/明伦汇编/交谊典/第010卷 > 《上座主书》刘轲

轲。今月十日，祇奉榜限，纳《杂文》一卷。又闻每岁举人，
或得以书导志。轲性颛鲁，祖隶山野，未熟去就，悚惶
惕息。伏惟宽明少冥心察纳。轲伏见今之举士，竞取
誉雌黄之口，而知必也。定轻重于持衡之手，虽家至
户到，曾不足裨铢两。苟自低昂，已定乎徇己者之论，
是私己于有司，非公有司于己也。轲也愚，敢不以是
规。轲本沛上耕人，代业儒，为农人家。天宝末，流离于
边，徙贯南鄙。边之人嗜习翫味，异乎沛然，亦未尝辍
耕舍学，与边俗齿。且曰：“言忠信，行笃敬，虽蛮貊行矣。”
故处边如沛焉。贞元中，轲仅能执经从师。元和初，方
结庐于庐山之阳，日有芟夷畚筑之役，虽震风凌雨，
亦不废力大耨。或农圃馀隙，积书窗下，日与古人磨
砻。岁月悠久，濅成书癖，故有《三传指要》十五卷、《十三
代名臣议》十卷、《翼孟子》三卷，虽不能传于时，其于两
曜无私之烛，不为堕弃矣。流光自急，孤然一生，一日
从友生计，裹足而西。京邑之大，居无环堵，百官之盛，
亲无瓜葛矣。夫何能发声光于幽陋？虽不欲雌黄者
之所轻重，岂不欲持“衡者之所斤铢耶？”此轲所以中
夜愤激，愿从寒士齿。庶或搴芳入幽，不以孤秀不撷；
拣金于沙，不以泥土不取。阁下自谓此心宜如何答
也？尝读《史》，感和璞之事，必献不至三，刖不至再，必献
不至再，殆几乎无刖矣。伏荷阁下以清明重德，镇定
群虑，衡镜在乎媸妍，轻重之分，咸希一定。俾退者无
屈辞，“进者无幸言。夫如是，非独斯四軰之望而已矣，
亦宜实公器而荷百禄，岂祇区区世人而已哉？轲也
生甚微末，甚乎鱼鸟。鱼鸟微物，犹能依茂林清泉以
厚其生，矧体乾刚坤顺之气，不能发迹于大贤人君
子之门乎？”轲再拜。